Nuorelle taiteilijalle
Paistaa päivä ja hopealle
 Hohtaa talviset kentät nuo,
 Havumetsälle huojuvalle
 Huurre loistavat helmet luo.

 Viikot vierii ja kevät saapi.
 Luonto elpyvi, vihannoi;
 Ahti kannelta kaiuttaapi –
 Väinön soitto se suloin soi.

 Kuule – katsele nuorukainen,
 Niistä intoa henkes saa;
 Niistä lempeä, voimaa vainen
 Nuori syömmesi ammentaa.

 Eikä kumma, jos Suomi voikin
 Näin sun mieltäsi innostaa,
 Jos se lempeä rintaan loikin –
 Hurmeen höystämä on tää maa.

 Verta vuotanut on sen kansa,
 Tuskat tuntenut tuhannet;
 Mut ei himmennyt kunniansa
 Kirkkaat loistavat sätehet.

 Luomisvoimallas mitä luotkin,
 Mieti: maalleni annan sen;
 Silloin aartehet armaat suotkin,
 Ihanteitasi palvellen.

 Taidelahjasi ottaa vastaan
 Pyhä, kallihin Suomenmaa;
 Lempisilmin se seuraa lastaan,
 Sua siunaten rakastaa.